Randal Corsen

Randal Corsen (☆ 13 di ougùstùs 1972 na Kòrsou) ta un pianista i kompositor yu di Kòrsou, ku ta aktivo den músika jazz i músika klásiko. 

 Bida i karera 
Randal Corsen ta tatarañetu di e poeta i kompositor kurasoleño, Joseph Sickman Corsen (1853-1911). El a sali pa Hulanda na aña 1990 pa studia piano na Conservatorio di Brabant. El a gradua ku honor na 1995. Despues el a bira aktivo komo miembro di e banda di jazz latino Bye-Ya i komo sideman pa Izaline Calister. 

Na 2003, el a lansa su promé álbum, Evolushon, un álbum di jazz ku influensianan kla di músika antiano i otro karibense. E la gana un Premio di Músika Edison. Na 2005, el a lansa un álbum klásiko, Corsen plays Corsen, lansá na Oropa na 2006, ku komposishonnan di Joseph Sickman Corsen. Un proyekto grandi nobo tabata Symbiosis (2013), un álbum di jazz ku, ademas di influensianan antiano, tambe ta kontené elementonan klásiko i poliritmonan. Ademas, Randal Corsen a skirbi un opera, Katibu di Shon, ku un libreto di Carel de Haseth, riba inisiativa di mezzo-soprano Tania Kross.

Huntu ku Tania Kross i Carel de Haseth, Corsen a risibí na 2013 e Premio Boeli van Leeuwen pa Katibu di Shon, e promé ópera na papiamentu.

Corsen ta duna les na e conservatorionan di Amsterdam i Utrecht.

Diskografia
 Evolushon (2003, A-Records)
 Corsen plays Corsen (2005, maneho propio - edishon oropeo 2006, Fineline Classical)
 Armonia (2007, AJA Records)
 Randal Corsen & Friends - Dulsura di Korsou (2008, AJA Records)
 Symbiosis (2013, Challenge Records)
 Randal Corsen Big Band - Live in Curaçao (2022, Zennez Records)

Kòrsou
Category:Músika
Category:Ganador premio Cola Debrot
Category:Kòrsou